《题李营丘画骊山老姥赐李密火星剑图》
元代·汪克宽

蒲山锐额千牛客，蒲鞯跨犊行无迹。
挂角青编一束书，梦对重无意相得。
昆吾宝剑三尺水，火星炯炯精光起。
花冠仙姥授神奇，拜起仓皇惊更喜。
巩南歃血盟玉盘，龙舟锦缆诛疵瘢。
折简唐公结昆弟，威凌六月严霜寒。
岂知不学万人敌，雄才空觉乾坤窄。
九卿裂地藏雕弓，稠桑土蚀铜花碧。
岧峣古树苍玉林，丹崖惨澹霾轻阴。
龙津欻忽风云化，未须感慨荆轲心。

作者简介：（1304—1372）元明间徽州府祁门人，字德辅，一字仲裕。元泰定帝泰定二年举人。会试以答策伉直见黜，弃科举业，尽力于经学。教授于宣城、歙县间，四方学士执经门下者甚众，学者称环谷先生。明洪武初，聘修《元史》，辞归后，结庐石门山。有《春秋经传附录纂疏》、《程朱易传义音考》、《诗集传音义会通》、《礼经补逸》、《环谷集》。